Een dood in Brits-vloede; meer reën op pad | Maroela Media
Die Hartbeespoortdam se sluise moes Woensdag oopgemaak word. Foro: @janvandrielza / Twitter
Volgens Lesiba Kqwele, ŉ woordvoerder van die provinsiale regering, is Van Tonder se liggaam Woensdag deur polisieduikers gevind. Die ander vier mense is Dinsdagaand gered. “Van Tonder se voertuig en ŉ tweede voertuig, waarin vier mense gereis het, is deur die De Kroon-stroom naby die Brits-winkelsentrum meegesleur. Van Tonder was nie in die voertuig toe dit gevind is nie,” het Kqwele gesê.
Kqwele het gesê die provinsie se rampsbestuursentrum is op hoë gereedheid geplaas nadat die Suid-Afrikaanse Weerdiens nog swaar reënval vir die volgende paar dae voorspel het. “ŉ Gesamentlike bedryfsentrum is Woensdagoggend opgestel om verligtingspogings te koördineer.”
Volgens Kqwele is daar reeds met verligting in Majakaneng naby Mooinooi begin waar 30 huise oorstroom het. Twee ander huise het ineengestort weens vloede in die gebied.
Die Suid-Afrikaanse maatskaplike sekerheidsagentskap (Sassa) is genader om hulp aan die betrokke gesinne te bied. “Die plaaslike munisipaliteit het solank tydelike skuiling, komberse en tente aan die gesinne verskaf,” het Kqwele verduidelik.
Die provinsie se nooddienste is ook op hoë gereedheid geplaas nadat die departement van waterwese die sluise van die Hartebeespoortdam oopgemaak het.
Thandi Modise, die premier van Noordwes, het inwoners wat stroomaf van die dam woon, gevra om owerhede in kennis te stel van moontlike oorstromings.
Kgwele het gesê die departement van vervoer en die Madibeng-munisipaliteit se tegniese dienste probeer om oortollige water weg te lei.
Maroela Media het Dinsdag berig dat die weerdiens ŉ waarskuwing van swaar reënval en vloede uitgereik het. Lees meer hier.